ચીનમાં આયોજીત શાંઘાઈ કોઓપરેશન ઓર્ગેનાઈઝેશન (એસસીઓ) શિખર સંમેલનમાં વડાપ્રધાન નરેન્દ્ર મોદીએ પાકિસ્તાનના રાષ્ટ્રપતિ મમનૂન હુસેન સાથે હાથ મિલાવ્યા હતા અને ટૂંકી વાતચીત પણ કરી હતી. બંને નેતાઓ ૧૮મી એસસીઓ શિખર મંત્રણામાં ઉપસ્થિત રહેવા માટે ચીનમાં છે. આઠ સભ્યોના આ સંગઠનમાં સભ્ય દેશો વચ્ચે વિવિધ સમજૂતીઓ પર હસ્તાક્ષર પછી બંને નેતાઓએ હાથ મિલાવ્યા હતા. મોદી અન્ય એસસીઓ દેશોનાં નેતાઓ સાથે છ વખત દ્વિપક્ષીય બેઠકો કરી ચૂક્યા છે પરંતુ મોદી અને હુસેન વચ્ચે કોઈ દ્વિપક્ષીય બેઠક યોજાઈ નથી.